**OBAVEZA PRIJAVE STRANCA U VEZI SA PRIJAVOM PRIVREMENOG BORAVIŠTA**

Iako ste pri podnošenju molbe za izdavanje prve dozvole za privremeni boravak u diplomatskom predstavništvu ili konzulatu već naveli mesto nameravanog boravka u Republici Sloveniji, boravište u Republici Sloveniji treba da prijavite u skladu sa Zakonom o prijavi prebivališta i boravišta („Uradni list RS“, br. 52/16, sa izmenama i dopunama), ali samo ako se na adresi u Republici Sloveniji zaista privremeno nastanite ili ako na adresi u Republici Sloveniji već privremeno boravite.

**ŠTA JE PRIJAVA PRIVREMENOG BORAVIŠTA?**

Prijava boravišta je prijava adrese na kojoj privremeno boravite u Republici Sloveniji.

**GDE PRIJAVLJUJETE PRIVREMENO BORAVIŠTE?**

U jedinici uprave u Republici Sloveniji na čijem području ste se privremeno nastanili.

**KO MORA DA PRIJAVI PRIVREMENO BORAVIŠTE?**

Stranac koji zaista boravi na konkretnoj adresi na teritoriji Republike Slovenije.

Ako zbog prirode posla (na primer: upućivanje na rad u inostranstvo) ne boravite u Republici Sloveniji, prijava privremenog boravišta nije potrebna, a lažna prijava na adresi gde ne boravite nije ni dozvoljena.

**KADA MORATE DA PRIJAVITE PRIVREMENO BORAVIŠTE?**

* **U roku od 8 dana od dana nastanjivanja u Republici Sloveniji –** stranac koji u diplomatsko-konzularnom predstavništvu RS dobije prvu dozvolu za boravak, potvrdu o prijavi boravka ili vizu za dugoročni boravak.
* **U roku od 8 dana od dana promene adrese u Republici Sloveniji –** stranac koji već ima odgovarajuću dozvolu za boravak i prijavljeno privremeno boravište na teritoriji Republike Slovenije, ako će na novoj adresi boraviti više od 90 dana.
* **U roku od 8 dana od dana uručenja dozvole –** stranac koji već boravi na adresi u Republici Sloveniji i dobije dozvolu za privremeni boravak, potvrdu o prijavi boravka ili vizu za dugoročni boravak tek nakon što se nastani na toj adresi.

**KADA PRIJAVU UREĐUJE STANODAVAC?**

Ako se nastanite kod stanodavca (npr. u samačkom domu, studentskom domu, stanu lica koje ima registrovanu delatnost izdavanja soba ili smeštaja) kod koga boravite više od sedam dana, Vašu prijavu će urediti stanodavac.

Stranac koji dobije dozvolu za boravak **nakon useljavanja** kod stanodavca, mora **da obavesti** stanodavca u prijemu dozvole.

**VREME PRIJAVE**

Privremeno boravište se prijavljuje za period do dve godine ili za vreme važenja dozvole za privremeni boravak, potvrde o prijavi boravka ili vize za dugoročni boravak, ako je ono kraće od dve godine.

Privremeno boravište morate **ponovo da prijavite pre prestanka njegovog važenja**, ako ćete po isticanju tog roka i dalje privremeno da boravite na adresi.

**DOKAZ ZA PRIJAVU**

Pri prijavi privremenog boravišta morate da podnesete važeću ličnu kartu ili pasoš i dokaz da imate pravo boravka na adresi koju prijavljujete (to može biti izjava o Vašem vlasništvu ili ugovor o zakupu, ugovor o podzakupu, saglasnost vlasnika, jednog suvlasnika ili stanodavca, dokaz o plodouživanju, korištenju ili službenosti stana, dokaz o pravu na zgradi koja je na tuđem zemljištu, dokaz o doživotnoj renti).

**KADA NEMATE OBAVEZU PRIJAVE?**

Ako se ne nastanite na adresi u Republici Sloveniji ili na adresi ne boravite.

**KADA TREBA ODJAVITI BORAVIŠTE?**

U roku od 8 dana nakon što se odselite sa adrese. Odjava je moguća i pre nego što se odselite, a pri tom morate da navedete datum iseljavanja. Privremeno boravište treba odjaviti ako nećete više da boravite u Republici Sloveniji.

**GDE ODJAVLJUJETE PRIVREMENO BORAVIŠTE?**

U ma kojoj jedinici uprave u Republici Sloveniji.

**POSTUPAK PROVERE ISTINITOSTI PRIJAVE PRIVREMENOG BORAVIŠTA**

Ako iz podataka ili dokaza koje ste podneli pri prijavi boravišta ili podataka kojima raspolaže jedinica uprave proizilazi sumnja o njihovoj istinitnosti, jedinica uprave pokreće postupak provere istinitosti prijave Vašeg privremenog boravišta. Jedinica uprave Vam u postupku prijavljuje privremeno boravište na adresi koju prijavljujete za period dok se ne proveri istinitost podataka ili dokaza.

Ako jedinica uprave u postupku utvrdi da su podaci ili dokazi istiniti, postupak provere istinitosti prijave se rešenjem obustavlja. Privremeno boravište važi od dana Vaše prijave.

Ako jedinica uprave utvrdi da **ne boravite** na adresi koju prijavljujete, počev od dana kada je odluka konačna u registru stalnog stanovništva **prestaje** Vaše privremeno boravište.

**POSTUPAK ODBIJANJA PRIJAVE PRIVREMENOG BORAVIŠTA**

Ako **nisu ispunjeni uslovi za prijavu boravišta** na adresi koju prijavljujete jer:

- niste podneli dokaze da imate pravo boravka na adresi (ugovor o zakupu ili podzakupu, saglasnost vlasnika ili stanodavca i drugo),

- zgrada na adresi na kojoj prijavljujete boravište nema dodeljen kućni broj ili broj stana,

- deo zgrade na adresi na kojoj prijavljujete boravište nije stambeni objekat, odnosno deo zgrade nije namenjen za smeštaj,

- je na adresi već prijavljen onaj broj lica koji odgovara veličini korisne površine dela zgrade koji je namenjen za boravak ili smeštaj (8 m² korisne površine po prijavljenom licu)

jedinica uprave po skraćenom postupku odlukom **odbija** Vašu prijavu privremenog boravišta.

**PREKRŠAJI U VEZI SA PRIJAVOM I ODJAVOM BORAVIŠTA**

Globom od 200 do 600 EUR možete da budete kažnjeni za prekršaj ako:

* u roku od 8 dana od nastanjivanja na adresi ili prijema dozvole za boravak (ili potvrde o prijavi boravka ali vize za dugoročni boravak) ne prijavite boravište;
* u roku od 8 dana nakon što se odselite sa adrese ne odjavite privremeno boravište;
* pri prijavi ili odjavi ne navedete istinite podatke (i u slučaju ako se prijavite na adresi gde ne boravite);
* se u postupku utvrđivanja boravišta utvrdi da niste ispunili obavezu prijave;
* se u postupku provere istinitosti prijave utvrdi da ne boravite zaista na adresi koju prijavljujete.